Nóg ŉ tragedie tref gesin toe honde ma doodbytKristin Potter (Foto: Jacob Presley Fickett/Facebook) Kristen Potter (38), wat Donderdag deur bure se honde verskeur is, het ŉ rits tragedies in haar lewe beleef. Sy het ŉ paar jaar gelede haar man aan die dood afgestaan en kort daarna, in 2020, is haar 11-jarige seun oorlede toe ŉ motor hom voor hul huis in Centre Township, Pennsilvanië in die VSA doodgery het. Potter se 10-jarige seun het gesien hoe die honde sy ma aanval. PennLive berig Potter het ingestem om haar beste vriendin en buurvrou se honde te voer terwyl die buurvrou na haar sterwende ma in die hospitaal omsien. Sy het al vantevore die Deense honde versorg en haar pa sê sy is ŉ paar jaar gelede al deur hulle gebyt. Sy was huiwerig om Donderdag na die huis toe te gaan, maar was besorg oor die diere. Brandon Zeiders, wat aan Potter se suster verloof is, sê hy glo die diere het dalk met mekaar baklei en toe vir Potter aangeval toe sy wou ingryp. Potter se 10-jarige seun het gou weggehardloop om hulp te gaan soek in die landelike gemeenskap toe die honde sy ma aangeval het, berig Fox News. “Hy was teenwoordig, maar ek dink nie hy het baie gesien nie,” het die lykskouer vir Perry County gesê. “Toe die honde sy ma begin aanval, het hy oor die pad gehardloop om sy boetie te vra om 911 te skakel.” Kristin Potter en haar verloofde, Jacob Presley Fickett (Foto: Jacob Presley Fickett/Facebook) Die twee Deense honde is van kant gemaak. Daar is ook ŉ derde Deense hond en ŉ Franse bulhond op die perseel, maar hulle was nie betrokke by die aanval nie. Dit is nog nie duidelik of die hond se eienaar, wat sê sy is absoluut platgeslaan oor die voorval, aangekla gaan word nie. Bure het aan plaaslike media gesê die honde het al vantevore aggressief opgetree. ‘n Woordvoerder vir die Pennsilvanië-polisie het bevestig die ondersoek duur voort. Hy wou nie verdere besonderhede bekendmaak nie. Die familie het intussen ‘n GoFundMe-veldtog begin om geld in te samel vir haar twee seuns. Meer as $12 700 (ongeveer R235 000) is reeds ingesamel van die teiken van $20 000.